ፒተር ቭሩማን፡- በእኛ ሕገ መንግሥት አሠራር መሠረት ፕሬዚዳንቱ ረቂቅ የበጀት ቀመር ለኮንግረሱ ወይም ለኮሚቴው ያቀርባሉ፡፡ ኮሚቴው ወይም ኮንግረሱ የቀረበለትን ረቂቂ በጀት መርምሮ በአግባብነቱ ላይ ይወስናል፡፡ ለምሳሌ እ.ኤ.አ. ለ2017 የበጀት ዓመት በቀረበው የበጀት ቀመር ላይ ውሳኔ ተሰጥቶበት እየተተገበረ ሲሆን፣ እስከ መስከረም ወር መጨረሻ ድረስ ይቀጥላል፡፡ በዚህ መሠረት ባለፈው በጀት በሚቀርበው ላይ ምንም ዓይነት የተለየ ለውጥ አልነበረውም፡፡ ነገር ግን በቀጣይ ስለሚቀርበው በጀት ፕሬዚዳንቱ ወይም የበጀት አስተዳደር የሚመለከተው ቢሮ በውጭ ግንኙነቶች ለልማትም ሆነ ለዲፕሎማሲያዊ ሊመደብ ከሚችለው በጀት ላይ ቅነሳው ምን ያህል እንደሚሆንና የሚኖረውም ተፅዕኖ የቱን ያህል እንደሚሆን ወደፊት የምናየው ይሆናል፡፡ በሌላ በኩል ስንመለከተው ግን ፕሬዚዳንቱ ባለፈው በቫቲካን ጉብኝት ባደረጉበት ወቅት አሁንም ቢሆን ፕሬዚዳንቱ በተለይ በድርቅ ጉዳይ አሜሪካ ያላትን አጋርነት በድጋሚ ለማስቀጠል ያላቸውን ኃላፊነት በድጋሚ ማረጋገጥ የሞከሩበትን ቁም ነገር በሚዲያዎች ትኩረት ተነፍጎት ያለፈ ቢመስልም፣ አንድ ተስፋ የሰጡበት አጋጣሚ ነበር፡፡ ነገር ግን ሰብዓዊ ዕርዳታና ረሃብን የመከላከል ኃላፊነት አድሎአዊነት ሳይኖር የሚቀጥል እንደሆነ ማሳያ ነው፡፡ እንደሚታወቀው ካለፈው ዓመት ጀምሮ ረሃብ በደቡብ ሱዳን እያስከተለ ያለውን ጉዳት ማየት ይቻላል፡፡ ድርቅ በከፍተኛ ደረጃ ሶማሊያን አጥቅቷል፡፡ በቦኮ ሐራም ሰላሙን ያጣው ሰሜናዊ የናዳጄሪያ አካባቢም እንዲሁ ከፍተኛ የረሃብ ሥጋት እንዳንዣበበት ይገኛል፡፡ ከዚህ ባሻገርም በቀይ ባህር አካባቢ የተፈጠረውን የረሃብ አደጋንም ማስተዋል ይቻላል፡፡ ስለዚህ ችላ ሊባሉ የማይገባቸው ተመሳሳይ ቦታዎች አሉ፡፡
